**TRAIM PE-ACEST PAMANT...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăim pe-acest Pământ neştiinţa

Originii divine

A omului, căci necredinţa

Încearcă a ne ţine

Departe de-orice licărire

A Vieţii nesfârşite -

Deşi născuţi din Nemurire,

Murim pe netrăite...

S-a insinuat cu perfidie,

În mintea noastră, frica

Şi omul parcă nu mai ştie

De Tatăl său nimica.

A trebuit să Îşi trimită

Cuvântul scris cu sânge,

A’ noastre inimi ca să-L simtă

Pe Cruce cum ne plânge...

De L-am simţit, ne-a stat simţirea

În loc, ca împietrită,

Căci iată, s-a răcit iubirea,

Iar calea-i rătăcită.

Parcă degeaba-n astă lume

S-a întrupat Hristosul -

Nu recunoaştem al Său nume

Şi vieţii Sale rostul...

Dar când la Dreapta Judecată

Vom fi chemaţi cu toţii,

Cei buni, din morţi, în vii se-ndreaptă,

Cei răi sortiţi sunt morţii.

Deci lumea dacă-n întregime

Alunecă la vale,

Tu nu fii parte din mulţime -

Găseşte-ţi a ta Cale!

Fii singurul care se ţine

De-a Domnului poruncă

Şi-atunci când pustiirea vine,

Fii tare ca o stâncă!

În noaptea neagră ca păcatul,

Nu vei găsi fiinţă

Pe-al cărei umăr să-ţi pleci capul

La mare trebuinţă.

Credinţa ta va fi supusă

La greaua încercare -

De n-o laşi să fie răpusă,

În Ceruri vei fi mare!

Şi-acolo mulţi singuri, ca tine,

Mereu vor fi-mpreună,

Iar Domnu-n preajma Sa-i va ţine

Să-I fie-n veci cunună!